ORI ปิดงานขาย 3 โครงการ “ดิ ออริจิ้น” ดันยอดขาย 9 เดือนทะลุ 2.3 หมื่นลบ.
ORI ปิดงานขาย 3 โครงการ “ดิ ออริจิ้น” ดันยอดขาย 9 เดือนเกิน 2.3 หมื่นลบ. ลุยไตรมาส 4  บริทาเนีย-ออริจิ้น สมาร์ท ซิตี้ ระยอง” มั่นใจหนุนยอดขายทั้งปีทะลุเป้า
ORI ปิดงานขาย 3 โครงการ “ดิ ออริจิ้น” ดันยอดขาย 9 เดือนเกิน 2.3 หมื่นลบ. ลุยไตรมาส 4  บริทาเนีย-ออริจิ้น สมาร์ท ซิตี้ ระยอง” มั่นใจหนุนยอดขายทั้งปีทะลุเป้า
8 ต.ค. 2562

นายพีระพงศ์ จรูญเอก ประธานเจ้าหน้าที่บริหาร บริษัท ออริจิ้น พร็อพเพอร์ตี้ จำกัด (มหาชน) หรือ ORI ผู้พัฒนาธุรกิจอสังหาริมทรัพย์ครบวงจร เปิดเผยว่า บริษัทสามารถสร้างยอดขายในช่วงไตรมาส 3/62 ได้ถึงกว่า 10,188 ล้านบาท เนื่องจากโครงการคอนโดมิเนียมแบรนด์ ดิ ออริจิ้น (The Origin) ที่เปิดตัวอย่างต่อเนื่องจำนวน 4 โครงการ ตั้งแต่ช่วงปลายไตรมาส 2 ประสบความสำเร็จอย่างยอดเยี่ยมเหนือความคาดหมาย โดยมีถึง 3 โครงการที่สามารถปิดการขายได้แล้ว 100% (Sold Out) ได้แก่ 1. ดิ ออริจิ้น รามคำแหง 209 อินเตอร์เชนจ์ 2. ดิ ออริจิ้น รัชดา-ลาดพร้าว 3. ดิ ออริจิ้น ลาดพร้าว 15
“ขณะเดียวกัน ดิ ออริจิ้น สุขุมวิท 105 ที่เพิ่งเปิดพรีเซลเมื่อกลางเดือน ก.ย. ที่ผ่านมา ก็ได้รับการตอบรับที่ดี ส่งผลให้ภาพรวมอัตรายอดขาย หรือ Take up rate ของแบรนด์ดิ ออริจิ้นที่เปิดตัวไป 4 โครงการ สูงถึงกว่า 85% สะท้อนถึงความสำเร็จของกลยุทธ์ Blue Ocean ของบริษัท ที่มุ่งเจาะทำเลศักยภาพที่ยังมีการแข่งขันไม่สูง และความสำเร็จของการเจาะตลาดกลุ่ม Gen Z ซึ่งเป็นกลุ่มกำลังซื้อใหม่ที่ยังไม่มีผู้ประกอบการอสังหาฯ รายไหนเข้าไปครองใจ” นายพีระพงศ์ กล่าว
นอกจากนี้ โครงการคอนโดมิเนียมระดับลักชัวรี่แบรนด์พาร์ค ออริจิ้น (PARK ORIGIN) 2 โครงการที่ทยอยเปิดตัวในช่วงไตรมาส 2-3 มูลค่าโครงการรวมกว่า 7,500 ล้านบาท ก็สร้างยอดขายกลับมายังบริษัทได้อย่างต่อเนื่อง โดยโครงการพาร์ค ออริจิ้น จุฬา-สามย่าน และโครงการพาร์ค ออริจิ้น ราชเทวี ต่างมียอดขายแล้วกว่า 80% ขณะเดียวกัน โครงการเคนซิงตัน ระยอง คอนโดมิเนียมโลว์ไรส์ภายใต้โครงการออริจิ้น สมาร์ท ซิตี้ ระยอง ก็ได้รับการตอบรับที่น่าพึงพอใจ ล่าสุดคิดเป็นยอดขาย 90% ของจำนวนยูนิตที่เปิดขายจากกระแสตอบรับที่ดีตลอดทั้งไตรมาส 3 ส่งผลให้บริษัทมียอดขายสะสม 9 เดือนแรกของปี 2562 อยู่ที่ 23,148 ล้านบาท หรือคิดเป็น 83% ของเป้าหมายยอดขายของทั้งปี 2562
ส่วนในช่วงไตรมาส 4/62 บริษัทยังมีโครงการที่จะทยอยเปิดตัวอย่างเป็นทางการอีกจำนวนมาก เป็นโครงการคอนโดมิเนียมแบรนด์ดิ ออริจิ้น 2 โครงการ โครงการบ้านจัดสรรแบรนด์บริทาเนีย (Britania) อีก 4-5 โครงการ โครงการนอตติ้ง ฮิลล์ ระยอง ซึ่งเป็นหนึ่งในโครงการไฮไลต์ภายใต้โครงการออริจิ้น สมาร์ท ซิตี้ ระยอง (Origin Smart City Rayong) รวมถึงโครงการเดอะ แฮมป์ตัน ศรีราชา บาย ออริจิ้น แอนด์ ดุสิต (The Hampton Sriracha by Origin and Dusit) ซึ่งเป็นโครงการร่วมทุนระหว่างบริษัทกับกลุ่มดุสิตธานี (DTC) คิดเป็นมูลค่าโครงการรวมไม่น้อยกว่า 14,000 ล้านบาท
“ด้วยจุดแกร่งเรื่องความเข้าใจลูกค้าหรือ Empathy ภาพรวมปีนี้ เราจึงคัดสรรทำเลศักยภาพ โครงการคุณภาพ ในเซ็กเมนท์ที่เหมาะสม มาเปิดตัวเพื่อตอบสนองความต้องการของผู้บริโภค ขณะเดียวกัน เรายังมีโครงการพร้อมอยู่ หรือ Ready to move แนวรถไฟฟ้าในอีกหลากหลายทำเลที่ยังคงมีผู้บริโภคทยอยเข้ามาจับจองกันอย่างต่อเนื่อง จึงมั่นใจว่าปีนี้เราจะสามารถสร้างยอดขายได้ถึง 28,000 ล้านบาท ตามเป้าหมายที่ตั้งไว้” นายพีระพงศ์ กล่าว
ทั้งนี้ ในช่วงไตรมาส 4 บริษัทยังเตรียมออกโปรโมชั่นใหม่ๆ เพื่อตอบโจทย์ของผู้บริโภคอีกด้วย คาดว่าจะเปิดตัวโปรโมชั่นได้เร็วๆ นี้
สำหรับบริษัท ออริจิ้น พร็อพเพอร์ตี้ จำกัด (มหาชน) มีโครงสร้างธุรกิจหลากหลาย ประกอบด้วย 1.ธุรกิจพัฒนาที่อยู่อาศัยเพื่อการขาย (Residential Development Business) พัฒนาคอนโดมิเนียมและบ้านจัดสรรมาแล้ว 65 โครงการ เช่น แบรนด์ พาร์ค ออริจิ้น (PARK ORIGIN), ดิ ออริจิ้น (The Origin) ไนท์บริดจ์ (KnightsBridge), นอตติ้ง ฮิลล์ (Notting Hill), เคนซิงตัน (Kensington) และ บริทาเนีย (BRITANIA) รวมมูลค่าโครงการกว่า 103,000 ล้านบาท
รวมทั้ง 2.ธุรกิจที่สร้างรายได้หมุนเวียนต่อเนื่อง (Recurring Income Business) เช่น โรงแรม เซอร์วิส อพาร์ตเมนท์ ค้าปลีก 3.ธุรกิจบริการ (Service Business) เช่น ธุรกิจการจัดการอสังหาริมทรัพย์ ธุรกิจตัวแทนซื้อ ขาย เช่า อสังหาริมทรัพย์ ธุรกิจที่ปรึกษาด้านอสังหาริมทรัพย์ และยังมีวิสัยทัศน์ในการขยายประเภทธุรกิจใหม่ๆ อย่างต่อเนื่อง เพื่อให้เป็นผู้ประกอบการอสังหาริมทรัพย์แบบครบวงจร